Redakteursbrief — 4 Mei 2018 - Mogol Pos
Redakteursbrief — 4 Mei 2018
'n Man wat van 'n krans af val, die bestuurder van 'n splinternuwe Range Rover wat waarskynlik beheer oor sy voertuig verloor het en op slag dood is, 'n nutsman wat soos mis voor die son verdwyn, Flora se naasbestaandes wat steeds wag om finaal afskeid te neem en haar liggaam te begrawe, paaie wat opgegrawe word en inwoners wat nie kan gaan werk nie. En dan goeie nuus dat Exxaro en RAL 'n ooreenkoms geteken het om paaie te herstel. Dít is hierdie week se koerant in 'n neutedop.
Dit was nogal 'n uitdaging om dié koerant bymekaar te sit met al die vakansiedae.
Ek wonder baie oor vakansiedae. Dit is nou lekker om in die middel van die week 'n dag af of 'n langnaweek salig deur te bring, maar as jy terug is by die werk is dit dubbel insette om alles gedoen te kry. Dan praat ek nie eers van die skole nie – hoe kry onderwysers dit reg om al die werk ingepas te kry as die skooldae al hoe minder word?